19 Ekwa kamoo mogolo yo mongwe kua Canada a ithutilego bohlokwa bja go lahlela dipelaelo tša gagwe go Jehofa. O šoma ga boima ka ge e le morutiši e bile a šoma go eletša batho. Go oketša moo, o swerwe ke bolwetši ba go belaela kudu. Ngwanabo rena yo o kgona bjang go lebeletšana le mathata a? O hlalosa ka gore: “Go phala dilo ka moka, ke lemogile gore go katanela go matlafatša segwera sa ka le Jehofa, go nthuša go lebeletšana le matshwenyego a ka. Thekgo yeo bagwera ba ka le bana bešo ba mphago yona dinakong tša mathata e nthuša kudu. Ke boledišana le mosadi wa ka ka maikwelo a ka. Bagolo le molebeledi wa rena wa tikologo ba nthušitše kudu gore ke be le pono e nepagetšego ka maemo a ka. Le gona ke hweditše thušo ya kalafo, ka rulaganya lefsa tsela yeo ke dirišago nako ya ka gomme ka ipha le nako ya go khutša le ya go itšhidulla. Ge nako e dutše e eya, ke ile ka thoma go ikwa ke na le matla. Ge go eba le dilo tšeo ke sa kgonego go di laola, ke di tlogelela ka diatleng tša Jehofa.”